Бакалавърска програма „Мениджмънт на хотелиерството и ресторантьорството”  е създадена по френски модел  и обучението се провежда в к.к. Албена  - в непосредствена близост до бизнеса и потребителите на кадри и бъдещи работодатели. Програмата е с продължителност три години и обхваща общо образование и аудиторни и извънаудиторни курсове. През първата и втората година на обучение се изучават общообраователни курсове и курсове  свързани с въведение в специалността (компютърни умения, езикова култура, въведение в маркетинга, микро и макроикономика, интензивно изучаване на един първи чужд език и задължителен втори чужд език, по избор от 5 предложени и въвеждащи курсове към програмата – хотелиерство, ресторантьорство, кулинарни техники, информационни системи за резервации и настаняване, оборудване на хотел и ресторант и др). През трета година обучението продължава в специализиращите курсове, подготвящи студентите за мениджърски позиции и изграждащи у тях управленски умения – счетоводство, мениджмънт, маркетинг, право, икономика, управление на човешките ресурси, професионални техники в хотелиерството и ресторантьорството и бизнескомуникации и делови преговори на чужд език.  Извънаудиторните учебни форми включват множество учебни практики, самостоятелни работи, практикуми по чужд език и задължителни стажове в реална професионална стеда. Обучението е изключително практически ориентирано и включва изготвяне на аналитичен отчет по ресторантьорство, казус по професионална етика, анализ на професионална среда, самостоятелни работи и казуси в хотелиерството и ресторантьорството, изучава се професионална терминология на съответните чужди езици. Програмата осигурява платени стажове във Франция и по българското черноморие, които подготвят студентите още по време на обучението им за предизвикателствата на реалната професионална среда и са в отговор на нарастващото търсене на квалифициран персонал в хотелиерския и ресторантьорския бизнес.
Студентите получават знания за действащите стандарти и съвременните технологии в хотелиерството и ресторантъорството и орагнизационните, социално-психологически и междукултурни особености на  обслужването както и умения да управляват хотели и ресторанти, да осъществяват делови контакти, да водят преговори с чуждестранни партньори в областта на туристическия бизнес, да комуникират с клиенти на два чужди езика. Професия и възможни заемани длъжности за завършилите програмата са: мениджър в хотелиерството и ресторантьорството, мениджъри в представителства на чужди туроператори, в международни хотелски и ресторантьорски вериги.

